केरल के बायजू रविंद्रन ने अपने विजन से भारत की सबसे बड़ी एडु-टेक कंपनी बायजू स्थापित की है। साथ ही विकसित किया है देश का सबसे बड़ा के-12 लर्निंग ‘बायजू एप’, जिसके माध्यम से छात्रों को जेईई, आइएएस, नीट, जीआरई, जीएमएटी, कैट आदि परीक्षा के लिए तैयार किया जाता है। प्रख्यात चेन-जुकरबर्ग इनिशिएटिव ने इनके वेंचर में निवेश किया है। बायजू संयोग से इंजीनियर और उद्यमी बने, पसंद से अध्यापक। केरल के कन्नूर जिले के एक छोटे से गांव एजीकोड से स्कूली पढ़ाई करने वाले बायजू के अभिभावक मलयालम माध्यम के एक स्कूल में अध्यापक थे, जहां बायजू खुद भी पढ़ते थे। बड़े होकर इंजीनियरिंग की और विदेश में नौकरी करने चले गए। फिर ब्रेक लेकर भारत लौटे और कैट की परीक्षा दी। कम तैयारी के बावजूद जब 100 फीसदी अंक मिले, तो हैरान रह गए। दोबारा अपनी परीक्षा लेना तय किया। फिर से 100 फीसदी अंक मिले। इसके बाद दोस्तों ने स्टूडेंट्स को कैट परीक्षा की तैयारी करवाने के लिए प्रोत्साहित किया। बायजू ने नौकरी छोड़ दी और स्टूडेंट्स को पढ़ाने अलग-अलग शहरों में जाने लगे। जल्द ही इनके वर्कशॉप में छात्रों की संख्या 35-40 तक पहुंच गई। वे बड़े ऑडिटोरियम और स्टेडियम में हजार से ज्यादा स्टूडेंट्स को एक साथ पढ़ाने लगे। इसी दौरान महसूस हुआ कि उनके पढ़ाने का तरीका अपने आप में अलग है, जो स्टूडेंट्स को सीखने में बेहतर मदद करता है और उन्हें संतुष्टि भी देता है। बायजू ने कभी कारोबार करने की योजना नहीं बनाई थी। लेकिन ऑनलाइन वीडियो क्लासेज से एक शुरुआत हुई। फिर इन्होंने एक ऐसा एप बनाया, जिसमें ओरिजनल कंटेंट, वॉच ऐंड लर्न वीडियो, एनिमेशन और इंटरैक्टिव वीडियो की सुविधा हो। जो स्टूडेंट्स की उनकी खास लर्निंग स्टाइल के अनुरूप काम कर सके। आज इस एप के कई लाख डाउनलोड्स हो चुके हैं। स्कूल से लेकर प्रतियोगी परीक्षाओं की तैयारी करने वाले छात्र इसका प्रयोग कर रहे हैं। करीब 93 फीसदी अभिभावकों के अनुसार, एप के इस्तेमाल के बाद से उनके बच्चों के परिणाम बेहतर हुए हैं।